### Resume

Med vedtagelse af [adresse] klimaplan er der igangsat en lang række handlinger og projekter. Klimasekretariatet har givet en kvartalsvis status til Klima, Natur- og Miljøudvalget og denne gang en årlig status også til Byrådet. Årsstatus forholder sig til udførte handlinger i relation til det seneste klimaregnskab for Vejle Kommune.

### Sagsfremstilling

Klima, Natur- og Miljøudvalget (KNMU) har på møde den 7. marts 2022 (pkt. 38) vedtaget, at Klimasekretariatet følger op på indsatserne i både klimaplanen og fagudvalgenes klimahandlingsplaner og udarbejder en status fire gange årligt. Status sendes til Direktionen, KNMU og ØU. Klimasekretariatet har i 2022 givet kvartalsvis status på KNMU-møderne den 28/3 (pkt. 72), den 15/8 (pkt. 148) og den 3/10 (pkt. 187). Denne sag er den fjerde status og giver en årsstatus for 2022 på baggrund af det seneste klimaregnskab for Vejle Kommune.

Med vedtagelsen af DK2020 Klimaplanen har Vejle Kommune sat et ambitiøst mål om 70% reduktion i udledningen af drivhusgasser i 2030 i forhold til 1990-niveau. Udviklingen i udledningen og inden for de væsentligste indsatsområder følges gennem et årligt klimaregnskab for kommunens geografiske område. Det seneste klimaregnskab og supplerende klimarelaterede nøgletal opdateres løbende på vores Klimaplanmonitor, der kan findes på vejle.dk/klima.

Det seneste klimaregnskab er på baggrund af data for 2020, året hvor Klimaplanen blev vedtaget. I 2020 udledtes 941.000 ton CO2e i [adresse] geografi. Det svarer til en reduktion på 38% siden 1990. Se bilag 1 for en detaljeret beskrivelse af udviklingen fra 2019 til 2020. For at nå 70%-målsætningen skal Vejle Kommune ned på en udledning på 456.000 ton CO2e i 2030. I sagsteksten herunder er også inddraget udvalgte nøgletal fra 2021 og 2022, for at kunne beskrive den nyeste udvikling.

Energi-, transport- og landbrugssektorerne er de største kilder til udledning. I Klimaplanen er der identificeret 10 konkrete handlinger inden for de tre sektorer, der tilsammen vil kunne bidrage med en CO2 reduktion på 271.000 ton inden 2030. Figur 1 viser de 10 handlinger, og status i forhold til realisering af dette potentiale. Det er væsentligt at understrege, at der fortsat er en manko. Hvis vi skal nå 70%-reduktionsmålet skal der igangsættes yderligere handlinger frem mod 2030.

![](data:image/png;base64...)

Figur 1: Oplagte handlinger til CO2e-reduktion frem mod 2030 og seneste status på disse.

Energi

CO2e-udledningen fra energisektoren udgør 34% af de samlede udledninger i Vejle Kommune. Langt størstedelen af reduktionerne siden 1990 har fundet sted inden for energisektoren. Det er forsat inden for denne sektor, de største reduktioner skal findes frem mod 2030. Fra 2019 til 2020 er der sket en stigning i udledningen fra energisektoren på 24.000 ton CO2e, svarende til en stigning på 8% af den samlede udledning. Den primære årsag til stigningen er, at det har været nødvendigt at importere mere elektricitet til kommunen grundet et øget elforbrug (stigning på 7%), men også en faldende lokal produktion af energi.

Udover at reducere CO2e skal vi også lokalt producere mere grøn strøm, for at bidrage til samfundets omstilling fra fossile brændsler til vedvarende energi. Klimaplanen har derfor en målsætning om, at al el kommer fra vedvarende energikilder og 65% af elforbruget dækkes med lokalt produceret el i 2030. Samtidig forventes behovet for strøm i 2030 at være mindst 30% højere end i 2020. Dette skyldes bl.a. installation af varmepumper, elektrificering af erhverv og transport samt en fortsat stigende befolkningstilvækst i kommunen. Hvis der ydermere kommer PtX-anlæg eller lign. anlæg i [adresse] vil elbehovet være endnu større i 2030.

Det er derfor væsentligt, at elforbruget effektiviseres, og at der produceres mere el lokalt. I perioden 2018-2021 var mellem 25 og 28% af det årlige elforbrug dækket af lokal produktion af vedvarende energi. Der sker en løbende udbygning af vedvarende energianlæg i Vejle Kommune. Forvaltningen modtager løbende forespørgsler på arealer til vedvarende energianlæg, især i forhold til solcelleanlæg. På nuværende tidspunkt er to store solcelleanlæg i planlægningsproces, og bliver disse en realitet, er Vejle Kommune tæt på at nå klimaplanens mål om, at 30 % af kommunens elforbrug skal komme fra solcellestrøm produceret inden for kommunegrænsen. Vindmøllekapaciteten har derimod været uændret siden 2018 og dækkede i 2021 9% af elforbruget. Der er pt. ingen konkrete planer om mere lokal vind produktion under behandling.

Den globale energikrise har øget efterspørgslen på varmeløsninger uden olie og naturgas. Over 30 borgermøder har været afholdt i 2022, og der er i november vedtaget et forslag til en varmeplan, der viser, hvordan boliger og virksomheder i hele kommunen skal forsynes med varme fremover. Der er pt. flere nye fjernvarmeområder under etablering samt en række lokalvarmeprojekter.

Der udnyttes kun 12% af potentialet for biogas til energiproduktion i Vejle Kommune. Der er gennemført en kortlægning af gyllen i kommunen, som viser potentialet for nye biogasanlæg. På baggrund af denne kortlægning er der indledt dialog med udviklere, nabokommuner og landbruget i regi af klimapartnerskabet. P.t. arbejdes der med muligheden for to nye anlæg og udvidelsen af ét eksisterende inden for kommunen. [adresse] for Vejle Kommune arbejdes der med muligheden for et nyt anlæg.

Transport

CO2e-udledningen fra transportsektoren udgør ca. 27% af den samlede udledning i kommunen. Frem mod 2030 skal udledningen fra transportsektoren især reduceres gennem omstilling til vedvarende energi.

Klimaplanens mål er, at 30% af personbiltransporten er omstillet i 2030. I oktober 2022 udgjorde elbiler 3,6% af bilparken, og her i 2022 er der for første gang et fald i antallet af både benzin- og dieselbiler i bilparken. Det totale antal biler i bilparken stiger dog fortsat.

Klimaplanens mål om eldrevne bybusser blev delvist opfyldt i oktober i år, da nye, elektriske bybusser indtog Vejle samt flere lokalruter. Skoleruter og tværkommunale busser kører stadig på diesel, men skal være skiftet inden 2030.

Teknisk Udvalg har efterspurgt et ambitiøst, grønt tillæg til mobilitetsplanen og arbejdet med dette er i fuld gang. Udvalget har undervejs besluttet at teste nye løsninger, der gør det mere sikkert at være cyklist, og konkrete prøvehandlinger er i gang.

Landbrug

Udledningerne fra landbrug udgør 36% af de samlede udledninger i kommunen. Klimaplanens mål for landbrugssektoren er en reduktion i udledning på 20% i 2030. Udtagning af kulstofrig lavbundsjord og skovrejsning er de vigtigste håndtag for at reducere udledningen fra landbrug.

Overordnet set er Vejle Kommune langt fremme med at omlægge store, sammenhængende arealer af lavbundsjorde. Siden 1990 er der etableret ca. 1000 ha vådområder, hvoraf ca. 452 ha er på kulstofrig jord. En nyligt udarbejdet analyse viser, at det samlede areal af kulstofrige jorde i kommunen er 4000 ha, hvoraf ca. 1.000 ha er under omdrift og 1.150 er under permanent græs. Analysen konkluderer, at hvis de 2.150 ha kulstofrige landbrugsjord bliver udtaget og vådlagt, vil CO2e tilbageholdelsen blive på 34.500 tons/år. Det er 2.500 tons mindre end antaget i klimaplanen.

I Vejle Kommune er der ca. 22.250 ha skovklædte arealer, svarende til ca. 21% af kommunens areal, heraf er ca. 3.400 ha offentlig skov, hvor ca. 1.000 ha er ejet af Vejle Kommune. Der har de seneste år været en stigning i antallet af skovrejsningsansøgninger i kommunen. Dog har disse vedrørt små og fragmenterede arealer. For at fokusere indsatsen for skovrejsning, hvor det giver mest mulig værdi, er der gennemført en arealanalyse, der ud fra en helhedstilgang kortlægger områder, hvor skovrejsning har særligt potentiale for synergi og multifunktionalitet. Analysen baseres på fire principper (biodiversitet, vand, rekreativitet og klima) og har identificeret 8 områder i kommunen, der samlet vil gøre det muligt at rejse 3.000 ha skov, som er målsætningen i klimaplanen.

Resultatet af de to analyser indgår i udviklingen af det nye plangrundlag, og en arbejdsgruppe nedsat af [adresse] med landbruget vil i fællesskab udvikle en fokuseret indsatsplan. Klimapartnerskab med landbruget arbejder ydermere med et spor om reduktionspotentialer i forvaltning af biomasse og klimatiltag på bedriftsniveau.

Behov for fortsat fokus på 70% reduktion i 2030

For at nå målet om 70% reduktion i 2030 skal især udledningerne fra energi og arealanvendelse reduceres betydeligt. Fra at være den sektor, der i dag udleder mest energi, skal der være minimal udledning fra energisektoren i 2030. Der skal især ske en udfasning af naturgas- og oliefyr og produktionen af biogas og strøm fra vedvarende energi skal forøges. Landbrugssektorens udledning skal falde med 20 pct. og frem mod 2030 er det især ændringer i arealanvendelsen, der skal arbejdes med. Der skal rejses skov og udtages kulstofrige landbrugsjord. Der skal fortsat skabes en grønnere transportsektor, drevet især af ændrede mobilitetsmønstre for at reducere transportbehovet og af yderligere elektrificering.

Klimatilpasning

Samtidig med at der arbejdes på at reducere CO2e-udledningen, skal Vejle Kommune også tilpasse sig de allerede eksisterende og kommende klimaforandringer. I 2022 er der udarbejdet en ny klimatilpasningsplan, baseret på fremtidens klimascenarier. På baggrund af scenarierne er det modelleret hvor, hvor ofte og hvor meget vi kan forvente at få oversvømmelser i fremtiden. Planen beskriver, hvordan vi skal forholde os til den fremtidige trussel ved både at forebygge, beskytte og have et beredskab klar. Planen forventes endeligt vedtaget af Byrådet 30. januar 2023.

I 2022 er der indviet to nye klimaområder, dels i oplandet til [adresse] og i [adresse] i Vejle. Områderne kan tilbageholde vand ved store regnhændelser og dermed reducere risikoen for oversvømmelser i Vejle by.

### Klima og resiliensvurdering

Status på klimaplanen er et vigtigt led i at sikre, at de handlinger, der er beskrevet, bliver udført. Det er nødvendigt med et konstant fokus på klimahandlinger for at nå klimaplanens målsætninger.

### Sagens videre forløb

Sagen skal behandles af Klima, Natur- og Miljøudvalget, Økonomiudvalget og Byrådet.

### Historik

Teknik- og Miljødirektøren indstiller, 12. december 2022, pkt. 237:

at årsstatus på klimaplanen tages til efterretning.

at udvalget drøfter mulighederne for yderligere handlinger i forhold til at nå 70%-reduktionsmålet i 2030.

Beslutning fra Klima, Natur- og Miljøudvalget, 12. december 2022, pkt. 237:

Taget til efterretning.

Drøftet.

Mathias Simonsen var fraværende.

Beslutning fra Økonomiudvalget, 9. januar 2023, pkt. 15:

Anbefales.

Fraværende: Oliver Nielsen.

### Beslutning

Godkendt.

Fraværende: Oliver Nielsen. I stedet mødte Andreas Brandt.